<classify> KATIKA kuhakikisha afya za watoto wachanga waliofi wa na wazazi, waliozaliwa kabla ya wakati au waliotelekezwa na wazazi wao, Kenya inatarajiwa kuanzisha Benki ya Maziwa ya Mama itakayokuwa ya kwanza katika Ukanda wa Afrika Mashariki.Benki hiyo itaendeshwa mithili ya Benki za Damu ambazo huhifadhiwa katika hospitali kubwa na kusaidia kuokoa maisha ya wenye uhitaji, mathalani wakati wa upasuaji, waliopata ajali na kadhalika. Benki hiyo ya kipekee inatarajiwa kujengwa katika Hospitali ya Wazazi ya Pumwani kwa msaada wa Serikali ya Uingereza iliyoridhia kutoa kiasi cha Sh milioni 65 za Kenya.Kama kila kitu kitakwenda kama kilivyopangwa, huenda ikafunguliwa rasmi mwezi ujao. Balozi wa Uingereza nchini Kenya, Nic Hailey amethibitisha kwa kusema serikali yake imetenga kiasi hicho cha fedha tayari kufadhili ujenzi za benki ya maziwa ya mama. Huu ni uthibitisho kwamba, serikali za Uingereza na Kenya zimeona umuhimu wa kuboresha maisha na afya za watoto wachanga hapa Kenya, alisema na kuongeza kuwa, wanufaika watakuwa watoto wote wachanga watakaokuwa na changamoto za kukosa maziwa halisi ya mama baada ya kuzaliwa na katika kipindi chote wanachostahili kunyonya.Tayari Uingereza kupitia kampeni ya kusaidia mama na mtoto MBFI, imesaidia kuboresha mazingira ya ujenzi wa benki hiyo, imenunua na kusafirisha vifaa vinavyohitajika hadi Kenya, imetoa mafunzo kwa timu ya ufundi itakayohusika kutoa huduma katika benki hiyo ya maziwa ya mama. Katika mafunzo hayo, wataalamu wa Kenya walipelekwa Scotland kujifunza zaidi juu ya mfumo wa kuhakiki ubora na kadhalika. Hata hivyo, haikuelezwa zaidi jinsi mfumo wa kupata maziwa halisi ya mama utakavyofanya kazi.  <topic>: kitaifa 